
[bookmark: _Hlk137558644][bookmark: _Hlk160542626][bookmark: _Hlk160554821][bookmark: _Hlk166656665]privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Stop Killing The Internet: No Digital ID & No Age Verification” („Nu mai omorâți internetul – nu mai vrem identificare digitală și verificarea vârstei”)
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj] 

întrucât:
(1)	La 17 iunie 2026, Comisiei i-a fost prezentată o cerere de înregistrare a unei inițiative cetățenești europene intitulate „Stop Killing The Internet: No Digital ID & No Age Verification”.
(2)	Scopul inițiativei, astfel cum a fost exprimat de organizatori, este de a solicita Comisiei Europene „să propună legislație care să garanteze că sistemele de identificare digitală și de verificare a vârstei utilizate pentru a accesa servicii online în Uniune rămân voluntare și nediscriminatorii și continuă să protejeze viața privată.” Organizatorii consideră că „nimeni nu ar trebui să-i oblige pe cetățeni să se identifice atunci când accesează conținuturi sau servicii online legale, decât în cazurile în care o astfel de identificare este strict necesară, proporțională și cerută de lege. Legislația ar trebui să ceară verificarea vârstei în mod anonimizat sau pseudonimizat, minimizarea datelor, divulgarea selectivă, implementarea cu sursă deschisă, audituri de securitate independente, interzicerea urmăririi între servicii de către beneficiari și alternative echivalente pentru cetățenii care nu folosesc portofele digitale.” O anexă la inițiativă oferă detalii suplimentare cu privire la contextul, tema și obiectivele sale.
(3)	Comisia consideră că, în temeiul articolelor 16 și 114 din Tratatul privind funcționarea Uniunii Europene (TFUE), ar putea propune acte legislative care să garanteze că sistemele de identificare digitală și de verificare a vârstei utilizate pentru a accesa servicii online în Uniune rămân voluntare și nediscriminatorii și continuă să protejeze viața privată, astfel încât cetățenii să nu fie nevoiți să se identifice pentru a accesa conținut sau servicii online legale, cu excepția cazului în care acest lucru este strict necesar, proporțional și prevăzut de lege.
(4)	Din acest motiv, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(5)	Această concluzie nu afectează efectuarea unei evaluări pentru a se stabili dacă, în acest caz, sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale. 
(6)	Grupul de organizatori a furnizat toate documentele necesare pentru a dovedi că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(7)	Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(8)	Prin urmare, inițiativa intitulată „Stop Killing The Internet: No Digital ID & No Age Verification” ar trebui înregistrată.
(9)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei, 

ADOPTĂ PREZENTA DECIZIE:
Articolul 1
Se înregistrează inițiativa cetățenească europeană intitulată „Stop Killing The Internet: No Digital ID & No Age Verification”.
Articolul 2
Prezenta decizie se adresează grupului de organizatori ai inițiativei cetățenești intitulate „Stop Killing The Internet: No Digital ID & No Age Verification”, reprezentat de Paul DIEGEL și Daniel MÖNCH, care acționează în calitate de persoane de contact.
 
Adoptată la Bruxelles, 22.7.2026
	Pentru Comisie
	Maroš ŠEFČOVIČ
	Membru al Comisiei

